  Виталий Пронин Удмуртилэн Тӧроез Александр Соловьёв пыриськиз Татарстанысь Набережные Челны городын ортчем газомоторной эстӥськонлы сӥзем кенешонэ. Пумиськонэ вуылӥз Россиысь Президентлэн Приволжск федерал округъя оскем муртэз Михаил Бабич но. Вераськон мынӥз округысь газозаправкаослэн ужамзы сярысь. Та сяна, кивалтӥсьёс эскеризы газэн ворттлӥсь машинаосты поттон, калыкез нуись-вайись транспортэз газ вылэ выжтон пумысен юанъёсты. Пусъёно: Россиысь 18 улосын газомоторной эстӥськонэн герӟаськем программа ужа. Удмуртия но палэнэ кылемын ӧвӧл. Шаерамы программа ӟеч быдэсъяське - округын 3-тӥ-4-тӥ интыын сылӥськом. 2014-тӥ арын республикаямы 764,1 миллион манет тыр газэн ворттылӥсь 120 техника басьтэмын. Туэ ЖКХ но сюрес лэсьтон удысъёсы 33 выль техника вуоз, федерал бюджетысь 72,4 миллион манет висъямын луиз ке. 8,5 миллионзэ республика ас кисыысьтыз тырыны чакла. Туннэ шаерамы 3 газозаправка вань. Можга но Вотка палъёсын ужа газ нуллӥсь 4 машина. Но та тырмыт ӧвӧл. 2012-тӥ арын 0,59 миллион кубометр газ быдтэмын ке вал, туэ 6 толэзь куспын лыдпус 2,25 миллионозь ӝутӥськиз. Соин ик, кенешизы кивалтӥсьёс, быръёно выль заправкаослы интыос. Ижын сяна, соос мед усьтӥськозы Можга, Глаз но Вотка городъёсын. Бензинэн ӵошатыса, газ котыр ласянь ӟечгес - дунтэм, омырез уг кырсёмыты. Ольга Корепанова  